Vo 1973 bis 1987 isch er wèrbeläiter gsii vo de (doozmaal) viertgrööschte bank vo de Schwiiz - èèr säit mit erfolg; dän isch er i raaten abgsetzt woorde und hät na  siben uglücklechi jaar müesen abhocke. I dène verloorne jaar häd er nüüt me chöne publiziere und schriibe scho fasch gaar nüüt me. Ales i alem häd er zwäiedriissg jaar rächt gschaffet, bis er äntli hät chöne mache, was er äigetli scho lang gèèrn vorhèèr ggmacht hett. Er isch en fèèn vo Züri und vo Pariis. Uf Pariis faart er sicher äimaal im jaar ane, lieber zwäi- oder drüümaal. Debii häd em au de französischprofässer blos en vierer ggèè. Er inträssiert sich für vil z vil: für schpraache (vor alem für s  züritüütsch), für d gschicht, won en psunders d übergangsziite fasziniered: di Achtzäät Dinaschtii, der undergang vom Weschtröömische Riich oder di Französisch Revoluzioon, und imer wider für lüüt, tooti und läbegi, vor alem für dèttig, wo zum raamen uus gheied.